AQUA บวกกว่า 3% หลังบอร์ดอนุมัติโครงการซื้อหุ้นคืนวงเงิน 220 ลบ.
AQUA บวกกว่า 3% หลังบอร์ดอนุมัติโครงการซื้อหุ้นคืนวงเงิน 220 ลบ. เริ่ม 12 ก.ย.59-11 มี.ค.60 ล่าสุด ณ เวลา 10.40 น. ราคาอยู่ที่ 0.91 บาท บวก 0.03 บาท หรือ 3.41% สูงสุดที่ 0.92 บาท ต่ำสุดที่ 0.90 บาท มูลค่าซื้อขายที่ 39.23 ล้านบาท
29 ส.ค. 2559

ผู้สื่อข่าวรายงานว่า ราคาหุ้นบริษัท อควา คอร์เปอเรชั่น จำกัด (มหาชน) หรือ AQUA ณ เวลา 10.40 น. ราคาอยู่ที่ 0.91 บาท บวก 0.03 บาท หรือ 3.41% สูงสุดที่ 0.92 บาท ต่ำสุดที่ 0.90 บาท มูลค่าซื้อขายที่ 39.23 ล้านบาท ขณะที่ดัชนีตลาดหุ้นไทยโดยรวมลบ 0.19%
 
โดย AQUA แจ้งว่าที่ประชุมคณะกรรมการบริษัทเมื่อวันที่ 26 ส.ค. อนุมัติโครงการซื้อหุ้นคืนของบริษัทเพื่อการบริหารทางการเงิน ภายในวงเงินสูงสุดไม่เกิน 220 ล้านบาท คิดเป็นจำนวนหุ้นที่จะซื้อคืนประมาณไม่เกิน 275 ล้านหุ้น มูลค่าที่ตราไว้หุ้นละ 0.50 บาท หรือคิดเป็นประมาณ 5.99% ของหุ้นที่จำหน่ายได้แล้วทั้งหมด โดยจะเป็นการเข้าซื้อในตลาดหลักทรัพย์แห่งประเทศไทย (ตลท.) ตั้งแต่วันที่ 12 ก.ย.59 ถึงวันที่ 11 มี.ค.60
สำหรับวิธีการจำหน่ายและตัดหุ้นที่ซื้อคืน จะเป็นการขายในตลาดหลักทรัพย์แห่งประเทศไทย ซึ่งคณะกรรมการบริษัทจะพิจารณากำหนดระยะเวลาจำหน่ายหุ้นที่ซื้อคืน และแจ้งให้ทราบต่อไป โดยการจำหน่ายหุ้นที่ซื้อคืนจะกระทำภายหลัง 6 เดือนนับแต่การซื้อหุ้นคืนเสร็จสิ้น แต่ต้องไม่เกิน 3 ปี
วัตถุประสงค์ในการซื้อหุ้นคืนครั้งนี้ เพื่อเป็นการบริหารสภาพคล่องส่วนเกินของบริษัทให้มีประสิทธิภาพ และเกิดประโยชน์สูงสุดกับบริษัท อันจะมีผลทำให้อัตราส่วนทางการเงิน รวมถึงอัตราผลตอบแทนแก่ส่วนของผู้ถือหุ้น (ROE) และ อัตรากำไรสุทธิต่อหุ้น (EPS) ปรับตัวดีขึ้น ซึ่งเกิดจากจำนวนหุ้นที่ลดลงเมื่อบริษัททำการซื้อหุ้นคืน ปัจจุบันราคาหุ้นต่ำกว่ามูลค่าทางบัญชี ทำให้บริษัทเห็นโอกาสของผลตอบแทนจากการบริหารสภาพคล่องที่ค่อนข้างสูง เป็นการแสดงถึงสถานะทางการเงินที่แข็งแกร่ง มีความเชื่อมั่นในศักยภาพของการสร้างรายได้และกำไรในอนาคตของบริษัทอีกด้วย
 